SON'VARACHIM SUNGTTAM:
Gõy rajyant itle kaide asat, tanchea modlea kaim kaideank Gõykarank, Gõyarponnak ani Gõykaranche sonvskrutayek aste-aste marun uddounchi tank ani dhar asta. Tantuntlo ek kaido mhollear, zo on-gõykar vo Gõyam bhailo Gõyant vostiek yeta, ani taka Gõyant pondra vorsancho kall bhortoch to 'Gõykar' zata To! Taka gõykar mhonn rabiteachi (residence) sertifikett mellta!
 Gõyam bhailean yevpi monis Gõyant pondra vorsam ravtoch hangacho kaido tankam apo-ap 'Gõykar' korta. Punn kaido sangta mhonn toso to 'Gõykar' zata mhonntat ti fotti gozal mhonnchi poddta.
 Gõyant pondra vorsam ravtoch kaideache nodrentlean on-gõykar 'Gõykar' zata to khuinchea konnantlean ani nodrentlean?
 Bhaxeche nodrentlean to 'Gõykar' zaunchoch nam, karonn to Gõyant aple avoy-bhaxecho vapor korta. . . ani taka 'feel at home' korunk ami gõykar-ui tache kodde tache bhaxentlean uloytanv!
 Bhas mhonnli zalear tache vangdda hatant hat ghalun fuddem yeta ti sonvskrutay. Bhas hem sonvskrutayechem protik asa! Gõyant pondra vorsam ravun 'Gõykar' zalolo on-Gõyam Gõychi sonvskrutay apli sonvskrutay mhonn kednanch apnnauncho nam. Zo on-Gõykar pondra vorsa uprant Gõycho 'Gõykar' zata to mullant Gõychi bhas apli bhas mhonn gheunk khuinchech poristhitint raji nam, to Gõychi sonvskrutay kiteak apnnaytolo?
 Fattlim sabar vorsam Gõyant khubso Gujarati lok vosti korun asa. Tea lokamni az meren Gõychi bhas apnnaunk nam, nhoi mhonn Gõychi sonvskrutay-i apnnaunk nam. Hachem khoreponn amkam odik korun, 'Dandiya Raas' ho tanche sonvskruticho bhag aslolo khell tim mott'tte umedin ani jiv otoun khelltanam dista. Dusrea utramni, to lok Gõyant-ui apli ti sonvskrutay jivi dovrunk fuddem sortat, punn Gõychi ji sonvskrutay asa ti mat tannim kednanch apnnaunk nam, tech khatir tim Gõychi sonvskrutay matoupachem sodduch, punn sonvkrutayechea karyavollim vellar-ui dissonant.
 Gõyant addeche 'Gõykar' zalolea Kerollkaramni kednam tori Gõychi bhas ani sonvskrutay apnnayloli pollelea tumi hoi? Tea bodlek Gõyant tanche 'Kerala Samajam' nanvache klub mat hanga-thoim Gõychea imarotimni ube kelole distat. Mhonnche, te-ui lokamni apli bhas ani sonvskrutay aplea rajya bhair bori rakun-samballun dovorlea!
 Oxe poristhitint, Gõyam bhailea on-gõykarak kaidean 'Gõykar' koso mhonnunk zata? Zo on-gõykar gõykaranchi bhas apnnaynam, sonvskrutayek matui unginam, taka 'Gõykar' mhonn koso jahir korum yeta? Zo Gõyant ravun apunn 'Gõykar' mhonn nokrie purto miroyta tea on-Gõykarak 'Gõykar' mhonn koso pacharum yeta?
 Gõyant yeun ravlolo on-gõykar pondra vorsamni 'Gõykar' zata mhonn zo kaido kelo to sarko nam oxench mhonnchem poddta. Kiteak tea 'Gõykar'-achem tem 'Gõykarponn fokot tachea khuxiam ani faideam purtench asta, Gõyam khatir nasta. Mhonntoch, on-gõykarak pondra vorsancho kaideacho kitlo-i lep marlo mhonn to morum porian 'Gõykar' zaunchoch nam. Kiteak, to Gõychea Gõyant pondra vorsam porian ravun-ui Gõykaranchi bhas, sonvskrutay, ani her sogllem jem kitem khoro Gõykar khunnayta tem to mandun gheunk ani korunk toyar asonam, te vixinchem taka mon-ui asonam. Mhonntoch, oslea on-Gõykar asloleank 'Gõykar' mhonn kiteak mandun gheunk zai? Tankam 'Gõykar' mhonn mandun gheun Gõyak tancho kitem faido zauncho asa? Gõycho mat tankam faido zata te gozalicher porian oxe poristhitint gombhir ritin vichar zaunk zai ani ti khorem mhollear kallachi goroz asa.
 Khobor asa, pott mon'xak khuinchean khuim pavoyt tem sangunk zainam! Punn potta khatir bhailea rajyantlean Gõyant ailolea on-Gõykarank tanchea rabiteachim pondra vorsam somptoch, tankam Gõykar mhonn sertifiketti diun te 'Gõykar' mhonn jahir korop hantum koslench xanneponn nam oxench mhonnchem poddta. Karonn, potta khatir ailolo hangasor aplea potta khatiruch vaurtolo, gõykarponna khatir nhoi!
 Addechea Gõykarancho' Gõyak zaum bhaxechea vo sonvskrutayeche nodrentlean az meren kosloch faido zaunk nam, ani aiche poristhitecher adarun fuddarak-ui to zauncho nam mhonn khatrien sangunk zata. 